Σύμφωνα με την «Καταγραφή των τάσεων της καταναλωτικής δαπάνης» της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), από το πρώτο έτος επιβολής των μνημονίων, το 2010, έως και το 2017, οι δαπάνες των ελληνικών νοικοκυριών και η ιδιωτική κατανάλωση μειώθηκε από τα 152 δισ. ευρώ στα 116 δισ. ευρώ.

Όπως αναφέρεται στα στοιχεία που δημοσιεύει η ΕΣΕΕ, χαρακτηριστικό της κατάστασης είναι το γεγονός πως ενώ η ετήσια ονομαστική καταναλωτική δαπάνη στην Ευρώπη των 27 αγγίζει τα 20.000 ευρώ και η αντίστοιχη της ευρωζώνης τα 21.413 ευρώ, η ελληνική φτάνει μόλις τα 12.940 ευρώ. Τα παραπάνω στοιχεία φέρνουν την εγχώρια καταναλωτική δαπάνη στο 65% του κοινοτικού μέσου όρου και στο 60% των κρατών της ζώνης του ευρώ.

Σε πτώση η κατανάλωση στα σούπερ μάρκετ

Ραγδαία υποχώρηση της μηνιαίας δαπάνης των ελληνικών νοικοκυριών για τις αγορές από τα σούπερ μάρκετ διαπιστώνει επίσης το σημείωμα της ΕΣΕΕ, υπογραμμίζοντας πως τα 280 ευρώ που διέθεταν τα νοικοκυριά το 2015, έχουν μειωθεί κατά 41 ευρώ σήμερα, στα 239 ευρώ. Στο σημείωμα σημειώνεται η παραπάνω εξέλιξη ως αποτέλεσμα της υπερφορολόγησης, οδηγώντας στη μείωση του τζίρου και του περιθωρίου κέρδους για τις επιχειρήσεις του κλάδου.

Μάλιστα, στο ίδιο σημείωμα γίνεται ειδική αναφορά στην έρευνα «ShopperHood Study», σύμφωνα με την οποία, οι καταναλωτές πλέον, όχι μόνο πάνε λιγότερες φορές τον μήνα στο σούπερ μάρκετ, (9 έναντι 10 το 2015), αλλά ξοδεύουν και λιγότερα (26,5 € το μέχρι στιγμής μέσο «καλάθι» φέτος έναντι 28 € το 2015).

Επίσης, βάσει της ίδιας έρευνας, το 51% πλέον των καταναλωτών περιμένει να αγοράσει ένα προϊόν μέχρι αυτό να διατεθεί σε προσφορά, ενώ το αντίστοιχο ποσοστό το 2015 ήταν 42%.

Ακόμα, η ΕΣΕΕ υπογραμμίζει πως παρά το γεγονός πως η ΕΛΣΤΑΤ δημοσίευσε στοιχεία που δείχνουν ανοδική κίνηση στην ιδιωτική καταναλωτική δαπάνη, 2,2% σε σχέση με το πρώτο εξάμηνο του 2016, οι αναθεωρημένες εκτιμήσεις της στατιστικής υπηρεσίας κατέγραψαν τον Οκτώβριο μείωση της κατανάλωσης για την περίοδο 2015/2016 κατά 1%, έναντι των εκτιμήσεων του Μαρτίου για βελτίωση κατά 1%.

Σημαντική μείωση και στο λιανικό εμπόριο

Μείωση της τάξης του 33,5% καταγράφεται και στο λιανικό εμπόριο για το πρώτο επτάμηνο του 2017, με τα στοιχεία να περιγράφουν την καθοδική πορεία του κλάδου από το 2009 έως και σήμερα.

Συγκεκριμένα, αναφέρεται πως το 2009 ο συνολικός τζίρος επταμήνου σε απόλυτα ποσά ήταν στα 6,3 δις. ευρώ, φτάνοντας το 2016 στα 4,06 δις. ευρώ. Η εκτίμηση για το τρέχον έτος τοποθετεί τον τζίρο στα 4,19 δις. ευρώ.

Ωστόσο, συμπληρώνεται πως από τη σύγκριση των επταμήνων του 2016 και 2017 προκύπτει αύξηση του κύκλου εργασιών του λιανικού εμπορίου κατά 3,1%, σημειώνοντας όμως πα ορισμένες κατηγορίες του κλάδου ακολουθούν αντίστροφη πορεία, όπως τα Τρόφιμα/Ποτά/Καπνός (-2,2%), τα Φαρμακευτικά/Καλλυντικά (-2,2%) και τα Πολυκαταστήματα (-0,6%).